সরকারে আসার পাঁচ মাসের মাথায় ঘোর বিপদে পড়লেন উত্তরপ্রদেশের মুখ্যমন্ত্রী যোগী আদিত্যনাথ। এ যেন মমতা বন্দ্যোপাধ্যায়ের অসুখে ধরল তাঁকে। পশ্চিমবঙ্গে ২০১১ সালে ক্ষমতায় আসার এক মাসের মধ্যে একই ‘অসুখে’ পড়েছিলেন মমতা। 
উত্তরপ্রদেশের বাবা রাঘবদাস মেডিক্যাল কলেজ হাসপাতালে ৬৩ জন শিশু মৃত্যুর ঘটনায় বিপদের মুখে পড়ল যোগী সরকার। অক্সিজেনের অভাবে দু’দিনে এত শিশু-মৃত্যুর ঘটনায় দিশেহারা সরকার। বিরোধীরা ইতিমধ্যেই যোগী সরকারের ইস্তফার দাবি করতে শুরু করে দিয়েছেন।
একই সমস্যার সম্মুখীন হয়েছিলেন মমতা বন্দ্যোপাধ্যায়ও। ২০১১ সালের জুন মাসে কলকাতার বিসি রায় শিশু হাসপাতালে ১৮ জন শিশু মৃত্যুর ঘটনা উত্তাল করেছিল রাজ্য রাজনীতি। একই বছরের অক্টোবরেও ৪০ ঘণ্টার মধ্যে ১৩ জন শিশুর মৃত্যু বিপাকে ফেলেছিল মমতাকে।
উত্তরপ্রদেশের এই ঘটনায় অভিযোগ উঠেছে, হাসপাতালের অক্সিজেন সরবরাহকারি সংস্থা বকেয়া টাকা না পেয়ে অক্সিজেন সিলিন্ডার দেওয়া বন্ধ করে দেয়। তার অভাবেই এত শিশুর মৃত্যু হয়েছে।

এই বিষয়ে অন্যান্য খবর

যোগীর নয়া ফরমানে ক্ষোভ মুসলমান সমাজে, মাদ্রাসায় ‘স্বাধীনতা’-নজরদারি
টোটোই হল হাসপাতাল! অভিনব প্রসবের সাক্ষী থাকল যোগীর রাজ্য


স্বাস্থ্যমন্ত্রী সিদ্ধার্থনাথ সিংহ জানান, ‘‘গত মাসেই মুখ্যমন্ত্রী এই হাসপাতাল পরিদর্শনে গিয়েছিলেন। তখন কোনও ডাক্তার বা কর্তৃপক্ষের তরফে অক্সিজেন সরবরাহের অভাবের কথা জানানো হয়নি। তদন্ত করে দোষীদের চিহ্নিত করা হবে।’’
মমতার আমলে পশ্চিমবঙ্গের বিসি রায় শিশু হাসপাতালে অবশ্য অক্সিজেনের অভাবের মতো ঘটনা ছিল না। তখন কর্তৃপক্ষ দাবি করেছিলেন, জেলার বিভিন্ন হাসপাতাল থেকে জটিল অসুস্থতা নিয়ে শিশুরা ভর্তি হয়েছিল। তাদের মধ্যে অনেককেই বাঁচানো সম্ভব হয়নি।

৬০-এর বেশি শিশুমৃত্যুর ঘটনা ঘটলো গোরক্ষপুরের হাসপাতালে। ছবি: পিটিআই
এর পরেই মুখ্যমন্ত্রী মমতা বন্দ্যোপাধ্যায় শিশুরোগ বিশেষজ্ঞ ত্রিদিব বন্দ্যোপাধ্যায়ের নেতৃত্বে একটি কমিটি গড়ে দেন। তাঁরাই জেলা হাসপাতালগুলির পরিকাঠামোর তৈরি করার দিকে নজর দেন। মমতাও শিশুদের জন্য ক্রিটিক্যাল কেয়ার ইউনিট গড়ার উপর জোর দেন। এ ভাবে রাজ্যে শিশুমৃত্যুর হারও অনেক কমে আসে।
এই পরিস্থিতিতে যোগী আদিত্যনাথ কীভাবে পরিস্থিতি সামাল দেন, তার দিকে তাকিয়ে তাঁর নিজের দলের কর্মীরাই।